Talous- ja sosiaalikomitean lausunto aiheesta "Ehdotus neuvoston asetukseksi (EY) sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä annetun asetuksen (ETY) N:o 1408/71 sekä asetuksen (ETY) N:o 1408/71 täytäntöönpanomenettelystä annetun asetuksen (ETY) N:o 574/72 muuttamisesta työttömien hyväksi"



Virallinen lehti nro C 295 , 07/10/1996 s. 0041



Talous- ja sosiaalikomitean lausunto aiheesta "Ehdotus neuvoston asetukseksi (EY) sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä annetun asetuksen (ETY) N:o 1408/71 sekä asetuksen (ETY) N:o 1408/71 täytäntöönpanomenettelystä annetun asetuksen (ETY) N:o 574/72 muuttamisesta työttömien hyväksi" () (96/C 295/08) Neuvosto päätti 8. helmikuuta 1996 Euroopan yhteisöjen perustamissopimuksen 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut sosiaali-, perhe-, koulutus- ja kulttuuriasiainjaosto antoi lausuntonsa 20. kesäkuuta 1996. Esittelijänä oli Pierre Chevalier. Talous- ja sosiaalikomitea hyväksyi 337. täysistunnossaan 10. heinäkuuta seuraavan lausunnon. Äänestyksessä annettiin 85 ääntä puolesta, 3 vastaan, ja 10 pidättyi äänestämästä. 1. Komission ehdotus 1.1. Komissio hyväksyi 18. kesäkuuta 1980 ehdotuksen, jonka tarkoituksena oli muuttaa yhteisön alueella liikkuvien työttömien varhaiseläke- ja työttömyysetuuksista annettujen asetusten (ETY) N:o 1408/71 ja (ETY) N:o 574/72 säännöksiä. Neuvosto ei kuitenkaan koskaan hyväksynyt ehdotusta. Yksimielistä päätöstä vaativan ehdotuksen hylkääminen johtui pääasiassa siitä, että nämä kaksi aihetta (varhaiseläke ja työttömyys) oli liitetty samaan ehdotukseen. 1.2. Komissio veti tästä syystä vuoden 1980 ehdotuksensa pois ja korvasi sen kahdella erillisellä ehdotuksella, jotka saatettiin ajan tasalle ja esitettiin samanaikaisesti neuvostolle. 1.3. Komissio oli muistuttanut, että siirtotyöläisten työttömyysetuuksia koskevien asetusten säännökset eivät vastaa yhteisön nykyistä taloudellista tilannetta eivätkä voi näin ollen tarjota ratkaisua joihinkin ongelmiin, joita ei osattu ottaa huomioon säännöksiä hyväksyttäessä. Komission selvitys on yhä ajankohtainen. 1.4. Yhteisön työttömyysaste on korkea, mikä johtaa puolestaan siihen, että työn löytämiseen tarvitaan entistä enemmän aikaa ja mahdollisuudet palata työelämään heikkenevät. 1.5. Pyrittäessä parantamaan Euroopan työmarkkinatilannetta ja edistämään työntekijöiden vapaata liikkumista asetuksen 1408/71/ETY työttömyysetuuksia koskevia säännöksiä on syytä muuttaa. 1.6. Uusilla säännöksillä mahdollistetaan työttömyysetuuksien jatkuminen tietyin ehdoin yli kolme kuukautta, silloin kun työtön etsii työtä muusta valtiosta kuin siitä, jossa hän viimeksi työskenteli. 1.7. Väärinkäytösten välttämiseksi työttömien hallinnollinen valvonta tapahtuu sen valtion lainsäädännön mukaan ja viranomaisten toimesta, jossa työtön on työnhakijana. Jäsenvaltioiden työttömyysavustuksia myöntävät toimivaltaiset laitokset tekevät yhteistyötä valvonnan alalla. 1.8. Avustusten osalta ehdotetaan niiden maksamista siinä maassa, jossa työtön on työnhakijana, mutta viimeisimmän työskentelymaan toimesta. Lisäksi ehdotetaan, että oikeus etuuksiin jatkuisi yli kolme kuukautta. Pidennetyt korvaukset maksetaan väärinkäytösten välttämiseksi niin, että työttömyyskorvauksen kokonaiskesto tai korvauksen määrä ei ylitä työnhakuvaltion tai toimivaltaisen jäsenvaltion lainsäädännössä ilmoitettua aikaa tai määrää. 2. Yleistä 2.1. Komitea on käsitellyt työllisyyttä useissa lausunnoissaan ja joutunut valitettavasti toteamaan talous- ja työmarkkinatilanteen heikentyneen. Lausunnoissa on toivottu talouden elvyttämistoimien tehostamista, tuen lisäämistä työttömille ja heidän perheilleen, työelämään uudelleen sijoittumisen helpottamistoimia sekä tukitoimia saadun työpaikan säilyttämiseksi. 2.2. Komitea hyväksyy komission ehdotuksen, koska se on perusteltu työnsaantimahdollisuuksien lisääntymisellä. 2.2.1. Komitean mielestä työnsaantimahdollisuuksien lisäämiseen ehdotetut keinot vastaavat kuitenkin vain osittain tarkoitusta. 2.2.2. Komitea toteaa, että ehdotetut toimet ovat selvä parannus nykyiseen järjestelmään nähden, mutta työttömyysetuudet olisi välttämättä sijoitettava työllisyyttä lisäävään dynaamiseen politiikkaan ottaen huomioon taloudelliset ja yhteiskunnalliset seuraukset, joita korostettiin myös Torinon hallitustenvälisen konferenssin valmistelukokouksessa. 2.2.3. Toisaalta myös työttömyysetuuksien suunnitellun jatkamisen ankarat rajoitukset vaikeuttavat huomattavasti uuden työpaikan etsimistä. Määräaikojen pidentäminen tai korvausten lisääminen ei kuitenkaan saisi vaikeuttaa työllisyystilannetta. 2.2.4. Oikeuksien jatkamisen keston sekä avustusten hallinto- ja maksumenettelyjen laskemisen vaikeus on liioiteltu. 2.3. Komissio ehdottaa, että työnhakuvaltio huolehtii avustusten maksamisesta työttömälle ja tämän valvonnasta. Avustuksen maksanut työnhakuvaltion laitos saisi korvauksen jälkikäteen toimivaltaisen jäsenvaltion laitokselta. 2.3.1. Komitea pitää menettelyjä raskaina ja kalliina, eikä välttämättömäksi osoittautuneen valvonnan tehokkuudestakaan ole takeita. 2.3.2. Avustusten maksun teknisissä menettelyissä on otettava huomioon, että monien jäsenvaltioiden välillä on jo kahdenkeskisiä, asiakirjojen käsittelyä helpottavia vastavuoroisuus- tai luopumissopimuksia, jotka tarjoavat vaihtoehtoisen lähestymistavan. 2.3.3. Työttömien rajatyöntekijöiden osalta uudet säännökset ovat seuraavat: työskentelyvaltio maksaa avustukset osittaisen työttömyyden tapauksessa, asuinvaltio maksaa avustukset täystyöttömyyden tapauksessa, jolloin työtön voi valita avustuksen maksavan jäsenvaltion sen mukaan, missä arvioi omaavansa parhaat mahdollisuudet palata työelämään. Komitea tukee ajatusta mahdollisimman joustavasta, yksilönvapautta edistävästä järjestelmästä, mutta varoittaa komissiota järjestelmän väärinkäytöksistä, joita voi syntyä eri etuuksien samanaikaisesta nauttimisesta. 2.3.4. Komitea ei hyväksy Luxemburgille myönnettävää erivapautta. Myös muissa valtioissa voi esiintyä samantyyppisiä, rajatyöntekijöiden suuresta lukumäärästä johtuvia ongelmia 3. Erityistä 3.1. Komitean mielestä käsiteltävän ehdotuksen tarkastelu olisi ollut huomattavasti helpompaa, jos sen yhteydessä olisi esitetty vertaileva tutkimus jäsenvaltioiden voimassaolevista säännöksistä. 3.1.1. Komitea suhtautuu myönteisesti yli kolme kuukautta kestäviin työttömyysetuuksiin, mutta olisi halunnut arvioida tarkemmin niiden vaikutuksia. 3.1.2. Tarkempi arvio on mahdollinen, jos voidaan vertailla asetuksen muuttamista seuraavaa tilannetta siirtotyöläisten nykyiseen tilanteeseen. 3.2. Teknisesti ehdotukset koskevat asetuksen 1408/71/ETY yhdeksää artiklaa, mutta oleellista on kolmen uuden artiklan 69 a, 69 b ja 69 c lisääminen sekä 71 artiklan uudelleen muotoilu. Muihin artikloihin tehdyt muutokset ovat uusista artikloista johtuvia toimituksellisia muutoksia. 3.3. Ehdotuksen 69 a, 69 b ja 69 c artiklassa määritetään etuutta koskevan oikeuden säilyttämisen edellytykset, oikeuden säilyttämisen rajoitukset sekä oikeuden muuttaminen. Artiklat muuttavat työttömyysetuuksia niin, että ne voivat jatkua yli kolmen kuukautta luvussa 1 määritetyin ehdoin (ks. kohta 1 komission ehdotuksen viimeinen kappale). 3.4. Ehdotuksen 71 artiklan uusi muoto ottaa huomioon rajatyöntekijät ja tarjoaa heille mahdollisuuden valita työskentely- ja asuinvaltion välillä. 3.5. Muut muutetut artiklat sisältävät viittauksia tai menettelyjä, jotka johtuvat 69 a, 69 b, 69 c ja 71 artiklasta. Muutetut kohdat ovat seuraavat: 25 artikla 1 2 kohta 39 artikla 6 kohta 45 artikla 6 kohta 47 artikla 4 kohta 67 artikla 3 kohta 70 artikla 1 kohta 72 b artikla. 3.6. Asetusehdotus koskee myös asetusta 574/72/ETY, jossa säädetään asetuksen 1408/71/ETY täytäntöönpanomenettelystä. 3.6.1. Suunnitellut muutokset tuovat mukanaan uusia hallintomenettelyjä ja viittauksia, jotka johtuvat asetuksen 1408/71/ETY uudesta muodosta. Muutokset ovat luonteeltaan teknisiä. Asetuksen 574/72/ETY muutetut artiklat ovat seuraavat: 25 artikla 1 ja 2 kohta 83 artikla otsikko, 1 ja 3 kohta. 4. Päätelmä 4.1. Komitean kanta ehdotukseen on myönteinen, sillä ehdotetuilla toimilla pyritään myötävaikuttamaan työpaikan etsimisen helpottumiseen, parantamaan työttömien nykyistä tilannetta ja vapaata liikkumista sekä korjaamaan joitakin tilanteita, jotka eivät ole korjaantuneet nykyisellä lainsäädännöllä. Komitea painottaa kuitenkin voimakkaasti tässä lausunnossa esittämiään havaintoja ja korostaa eritoten, että valvonnan tulisi olla entistä yksinkertaisempaa ja tehokkaampaa ja siihen tulisi turvautua vain työelämään palaamista tukevien tehokkaiden toimien yhteydessä. Bryssel, 10. heinäkuuta 1996. Talous- ja sosiaalikomitean puheenjohtaja Carlos FERRER () EYVL N:o C 68, 6. 3. 1996, s. 11.